KLASA: 034-05/24-01/144

URBROJ: 711-02-01/07-2024-03

Zagreb, 18. listopada 2024.

**IVAN DABO**

gradonačelnik Grada Novalje i zastupnik u Hrvatskom saboru

**Predmet: mišljenje na zahtjev obvezni****ka Ivana Dabe**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 8. listopada 2024. zaprimilo zahtjev za davanjem mišljenja koji je podnio obveznik Ivan Dabo, gradonačelnik Grada Novalje i zastupnik u Hrvatskom saboru.

Podnesenim zahtjevom obveznik traži mišljenje o mogućnosti korištenja službenog vozila Grada Novalje. Navodi da je na lokalnim izborima održanima 16. i 30. svibnja 2021. osvojio mandat gradonačelnika Grada Novalje te je stupio na dužnost 7. lipnja 2021. godine. Mandat gradonačelnika obnašao je profesionalno do 1. lipnja 2024., od kada navedenu dužnost obnaša volonterski s obzirom da je na izborima zastupnika za Hrvatski sabor održanima 17. travnja 2024. izabran za zastupnika Hrvatskog sabora te od 1. lipnja 2024. prima zastupničku plaću. Obveznik pita ima li pravo, u slučajevima kada se sjednice Hrvatskog sabora, radnih tijela i slično održavaju na iste dane kada u Zagrebu ima službene sastanke u svojstvu gradonačelnika Grada Novalje, radi odlaska na navedene sastanke te sudjelovanja na sjednicama Hrvatskog sabora i njegovih radnih tijela koristiti službeno vozilo Grada Novalje. Isto tako, obveznik pita mora li za odlaske na sjednice Hrvatskog sabora i radnih tijela odlaziti isključivo osobnim automobilom, odnosno je li u sukobu interesa ako kao zastupnik u Hrvatskom saboru koristi službeno vozilo Grada Novalje za odlaske na navedene sjednice. Obveznik u prilogu zahtjeva za mišljenjem dostavlja Pravilnik o načinu korištenja vozila za službene potrebe, sredstava reprezentacije i potpisivanja putnih naloga Grada Novalje kojim je propisano da gradonačelnik ima pravo na korištenje službenog osobnog automobila 24 sata dnevno.

Povodom navedenog zahtjeva obveznika, Povjerenstvo je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 62. sjednici održanoj 18. listopada 2024. obvezniku dalo mišljenje kako slijedi.

Člankom 8. stavkom 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Povjerenstvo je uvidom u Registar obveznika i Registar imovinskih kartica koje ustrojava, utvrdilo da obveznik od 16. svibnja 2024. profesionalno obnaša dužnost zastupnika u Hrvatskom saboru, kao i da je od 7. lipnja 2021. do 1. lipnja 2024. profesionalno obnašao dužnost gradonačelnika Grada Novalje, a da od 1. lipnja 2024. navedenu dužnost obnaša volonterski.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru obveznici u smislu tog Zakona, kao i župani, gradonačelnici, općinski načelnici i njihovi zamjenici sukladno članku 3. stavku 1. točki 34. ZSSI-a pa je stoga Ivan Dabo povodom obnašanja dužnosti zastupnika u Hrvatskom saboru i gradonačelnika Grada Novalje obveznik ZSSI-a te je dužan postupati u skladu s njegovim odredbama.

Člankom 2. stavkom 1. Pravilnika o načinu korištenja vozila za službene potrebe, sredstava reprezentacije i potpisivanja putnih naloga od 20. srpnja 2023. KLASA: 011-01/23-02/06, URBROJ: 2125-6-01/01-23-1, izmijenjenog I. izmjenom Pravilnika od 5. travnja 2024. KLASA: 011-01/23-02/06, URBROJ: 2125-6-01/01-24-2 (u daljnjem tekstu: Pravilnik) propisano je da službene osobne automobile za službene potrebe koriste dužnosnici i službenici Grada Novalje, a iznimno i treće osobe, po odobrenju gradonačelnika, odnosno službene osobe koju on ovlasti.

Člankom 3. Pravilnika propisano je da se službeni automobili u pravilu koriste za vrijeme radnog vremena, a izvan radnog vremena ako to zahtijevaju potrebe službenog puta ili iznimnog obavljanja poslova izvan radnog vremena, uz prethodno odobrenje gradonačelnika ili pročelnika upravnog tijela.

Odredbom članka 4. Pravilnika propisano je da pravo na korištenje službenog osobnog automobila iz članka 2. stavka 2. točke 1. Pravilnika gradonačelnik ima 24 sata dnevno, a što se smatra korištenjem u službene svrhe, dok je člankom 6. stavkom 1. propisano da se pod službenim potrebama, u smislu toga Pravilnika, podrazumijeva obavljanje poslova i zadataka koji pripadaju u samoupravni djelokrug rada upravnih tijela, a osobito poslovi i zadaci izvan sjedišta upravnih tijela, sudjelovanje na sastancima i sjednicama, prijevoz potreban za rad upravnih tijela te obavljanje drugih poslova po ovlaštenju gradonačelnika.

Člankom 8. stavkom 1. Pravilnika propisano je da su prilikom korištenja službenog automobila izvan područja Grada Novalje korisnici dužni voditi evidenciju o izvršenim radnjama i prijeđenim kilometrima na utvrđenom obrascu putnog naloga ili putnog radnog lista kojim je zadužen svaki osobni automobil, dok je stavkom 3. istog članka propisano da je korisnik dužan, po završetku korištenja službenog automobila, popunjeni putni nalog ili putni radni list dostaviti Odsjeku za proračun i financije. Stavkom 4. istog članka propisano je da korisnik, ako je tijekom korištenja vozila točio gorivo koje je platio vlastitim sredstvima, ostvaruje pravo na refundaciju troška uz predočenje računa.

Člankom 11. stavkom 3. Pravilnika propisano je da su korisnici prava na službena putovanja obvezni prije putovanja i ispostavljanja putnog naloga, a zbog odobravanja službenog puta izvijestiti gradonačelnika o svrsi putovanja ili priložiti poziv ili drugi dokaz po kojemu je potrebno službeno putovanje, dok je stavkom 4. istog članka propisano da je po povratu sa službenog putovanja nositelj putnog naloga obvezan sačiniti pisano izvješće o putovanju sa sljedećim sadržajem: vrijeme polaska na put, razlog putovanja i vrijeme povratka.

S obzirom na navedeno te ekonomičnosti radi, nije suprotno odredbama ZSSI-a da obveznik Ivan Dabo kao zastupnik Hrvatskog sabora koristi službeni automobil Grada Novalje u skladu s općim aktom Grada Novalje za odlazak na sjednice Hrvatskog sabora, radnih tijela i slično kada se one održavaju na iste dane u kojima obveznik u Zagrebu ima službene sastanke u svojstvu gradonačelnika Grada Novalje, pri čemu obveznik treba voditi računa da se prilikom takvog korištenja službenog vozila Grada Novalje ne zlouporabe posebna prava obveznika. S tim u vezi Povjerenstvo ukazuje na gore citirani članak 6. stavak 1. Pravilnika, iz kojeg proizlazi da bi se korištenje službenog automobila Grada Novalje u tom slučaju podrazumijevalo kao korištenje za službene potrebe Grada Novalje, a obvezniku se napominje da za navedeno službeno putovanje ne bi imao pravo na naknadu putnih troškova od Hrvatskog sabora.

U odnosu na upit obveznika mora li za odlaske na sjednice Hrvatskog sabora i radnih tijela odlaziti isključivo osobnim automobilom, odnosno je li u sukobu interesa ako kao zastupnik u Hrvatskom saboru koristi službeno vozilo Grada Novalje za odlaske na navedene sjednice, Povjerenstvo ukazuje obvezniku na navedeni članak 6. stavak 1. Pravilnika koji definira što se smatra službenim potrebama u smislu toga Pravilnika. Stoga se službeni automobil Grada Novalje može koristiti samo za svrhu koja se može dovesti u svezu s obnašanjem dužnosti gradonačelnika Grada Novalje pa ne bi predstavljalo povredu odredbi ZSSI-a korištenje službenog automobila ako je isto povezano s obnašanjem navedene dužnosti. Dakle, obveznik ne može koristiti službeni automobil Grada Novalje za odlazak u Zagreb na sjednice Hrvatskog sabora i radnih tijela ako taj dan u Zagrebu nema drugih obaveza (sastanaka i slično) u svojstvu gradonačelnika Grada Novalje. U tom slučaju obveznik može koristiti vlastiti osobni automobil, a naknadu putnih troškova za taj put može ostvariti od Hrvatskog sabora sukladno posebnom zakonu kojim su uređena prava i dužnosti zastupnika u Hrvatskom saboru.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Ivan Dabo, elektroničkom poštom
2. Objava na internetskoj stranici Povjerenstva
3. Pismohrana